দু’বছর আগে ব্রাজিল বিশ্বকাপ কোয়ার্টার ফাইনালে হারের ঘটনা তিনি এখনও ভুলতে পারেননি। বৃহস্পতিবার ইউরো কাপের সেমিফাইনালে জার্মানিকে হারিয়ে সেই হারের প্রতিশোধ নিতে মরিয়া অলিভিয়ের জিহু। তিনি বলেছেন, ‘‘বিশ্বচ্যাম্পিয়নদের বিরুদ্ধে জিতেই দু’বছর আগের হারের বদলা নিতে হবে আমাদের। ব্যক্তিগতভাবে সেই লক্ষ্য নিয়েই মাঠে নামব আমি।’’
চলতি ইউরো কাপে এখনও পর্যন্ত তিন গোল করেছেন আর্সেনাল তারকা। তার মধ্যে জোড়া গোল কোয়ার্টার ফাইনালে আইসল্যান্ডের বিরুদ্ধে। জিহু বলেছেন, ‘‘আইসল্যান্ড ম্যাচের সঙ্গে জার্মানি ম্যাচের কোনও তুলনাই চলতে পারে না। আমি সতীর্থদের বলে দিয়েছি, বৃহস্পতিবার শুরু থেকে আমাদের আগ্রাসী মেজাজে খেলতে হবে। ওদের হারানোর এটাই সেরা সুযোগ। সেটা হাতছাড়া করা যাবে না।’’ বরং শেষ ম্যাচে আইসল্যান্ডের বিরুদ্ধে ৫-২ গোলে জয়কে খুবই ইতিবাচক বলে মনে করছেন ২৯ বছরের স্ট্রাইকার। তিনি বলেছেন, ‘‘শেষ ম্যাচে দল খুব পরিচ্ছন্ন এবং সংঘবদ্ধ ফুটবল খেলেছে। আমি মনে করি, শেষ চারে জার্মনির বিরুদ্ধে খেলতে নামার আগে এমনই একটা জয়ের দরকার ছিল। এই দলীয় সংহতি ধরে রেখেই ফাইনালে ওঠার পথ খুঁজে বার করতে হবে। আমার বিশ্বাস, এই সুযোগ কেউ নষ্ট করতে চাইবে না।’’
জিহুর আত্মবিশ্বাসের সুর শোনা গিয়েছে আর এক তারকা পল পোগবার মুখেও। নতুন মরসুমে যাঁর য়ুভেন্তাস ছেড়ে ম্যান ইউয়ে যাওয়ার সম্ভাবনা নিয়ে ব্রিটিশ মিডিয়ায় জোর জল্পনা শুরু হয়েছে। পোগবা অবশ্য তাঁর নতুন ক্লাব নিয়ে একটি মন্তব্যও করতে চাননি। বরং বৃহস্পতিবারের মহারণে দর্শক সমর্থন যে তাঁদের মানসিক জোর আরও বাড়িয়ে দেবে, সে সম্পর্কে নিশ্চিত ফরাসি মিডফিল্ডার। তিনি বলেছেন, ‘‘আমরা খুবই সৌভাগ্যবান যে, দেশের মানুষের সামনে জার্মানির বিরুদ্ধে সেমিফাইনাল খেলার সুযোগ পাচ্ছি। এই বিপুল জনসমর্থন আমাদের আরও ভাল এবং আক্রমণাত্মক ফুটবল খেলতে সাহায্য করবে।’’ শেষ ম্যাচে জিহুর মতো তিনিও গোল পেয়েছেন। পোগবার কথায়, ‘‘দেশের হয়ে গোল করা বরাবরই আমার কাছে গর্বের ব্যাপার। কিন্তু গোল পাচ্ছিলাম না বলে আমার মধ্যে কোনও হতাশা কাজ করেনি। মাঠে নেমে দলকে সাহায্য করাও আমার কাছে সমান গুরুত্বপূর্ণ। সুযোগ এলে গোলও করব।’’